- ప్రజల డబ్బులు ప్రజలకిచ్చేందుకు చార్జీల మోత..
- ఖాతాల్లో సొమ్మున్నా చేతికందడం గగనమైంది..
- సొమ్ము ఇచ్చేందుకు రోజుకో కొత్త నిబంధన..
- నల్లధనం కట్టడి, డిజిటల్‌ ముసుగులో 'ప్రత్యేక' చార్జీలు
- ఖాతాదారులతో కన్నీళ్లు పెట్టిస్తున్నారు...
- గతంలో ఎన్నడూ లేనంతగా అనిశ్చిత వాతావరణం
- బ్యాంకులపై సామాన్యుల్లో సడలుతున్న భరోసా
నవతెలంగాణ, వాణిజ్య విభాగం: భారత్‌లో బ్యాంకులంటే భరోసాకు మారుపేరు. కానీ ఇటీవలి పరిణామాలతో ఇప్పుడ విత్త సంస్థలంటేనే ప్రజలు భయపడే పరిస్థితులు కనిపిస్తున్నాయి. నవంబరు 8న ప్రధాని మోడీ రాత్రికిరాత్రి పెద్దనోట్లను రద్దు చేసినప్పటి నుంచి ఈ భయం మరింత పెరిగిపోయింది. నోట్ల రద్దుతో సమాజంలోని అన్ని వర్గాల వారు పాత నోట్లను మార్చుకొనేందుకు.. తాము దాచుకున్న కష్టార్జిత నగదు తీసుకోవడానికి నానా అవస్థలు పడిన సంగతి అనుభవపూరితమే.. కొందరు అభాగ్యులైతే సమయానికి చేతులో నగదు లేక అసుపత్రుల్లోనే తనువు చాలించిన సంఘటనలు మనం మరిచిపోలేం. మరికొందరైతే బ్యాంకుల్లో ఉన్న తమ సొమ్మును తీసుకొనేందుకు క్యూలైన్లలోనే జీవిడిచిన సంఘటనలు ఇప్పటికీ కండ్ల ముందు కదలాడుతూనే ఉన్నాయి. కొన్ని రకాల ఖాతాల నుంచి నగదు తీసుకొనే అంశంపై ఇంకా పరిమితులు కొనసాగుతూ ఉండగానే. తాజాగా ప్రయివేటు బ్యాంకులు మరో బాంబును పేల్చాయి. దేశంలోని బడా ప్రయివేట బ్యాంకులైన హెచ్‌డీఎఫ్‌సీ, ఐసీఐసీఐ బ్యాంక్‌, యాక్సిస్‌ బ్యాంకులు తమ శాఖల్లో నెలకు నాలుగుకు మించి జరిపే నగదు లావాదేవీలకు వసూళ్లను భారీగా పెంచుతున్నట్టుగా ప్రకటించాయి. అయిదో లావాదేవీ నుంచి ఒక్క ట్రాన్సాక్షన్‌కు కనిష్టంగా రూ.150 వసూలు చేయనున్నట్టు తెలిపాయి. అంటే నెలకు నాలుగు సార్ల కంటే ఎక్కువ సార్లు నగుదును ఖాతాల్లోకి వేయడం గానీ, తీయడం గానీ చేస్తే అటువంటి ఒక్కో లావాదేవీకి రూ.150 మేర వసూలు చేయనున్నారన్న మాట. సర్కారుకే లేని సామాజిక బాధ్యత మనకెందుకులే అనుకున్నాయో ఏమోగానీ.. అచ్చం మోడీ సర్కారు మాదిరిగానే ఈ బ్యాంకులు ఖాతాదారులకు సరైన సమాచారం గానీ.. తగిన ప్రచారం గానీ.. ఇవ్వకుండానే హఠాత్తుగా పెంపు నిర్ణయాన్ని ప్రకటించాయి.
ఎప్పుడూ ఇంతటి అనిశ్చితి లేదు..
ప్రపంచంలోనే భారత బ్యాంకింగ్‌ వ్యవస్థకు మంచి పేరుంది. బ్యాంకుల జాతీయికరణ జరిగిన నాటి నుంచి దేశాభివృద్ధికి విత్త సంస్థలు ఎంతో మేలు చేశాయి.. చేస్తున్నాయి కూడా. వడ్డీ వ్యాపారుల ఆగడాల నుంచి రక్షణనిస్తూ బ్యాంకులు గత కొన్ని దశాబ్దాలుగా ఎంతో మందికి ఆపదలో రుణాలచ్చి ఆదుకున్నాయి. మన దేశ ఆర్థిక వ్యవస్థ ఇంత పటిష్టంగా ఉందంటే అందులో బ్యాంకులు పోషిస్తున్న నిర్మాణాత్మక పాత్ర కాదనలేనిది. అయితే ఇటీవలి పరిణామాల నేపథ్యంలో బ్యాంకింగ్‌ రంగంపై భరోసా సడలుతూ వస్తోంది. ప్రభుత్వ రంగ బ్యాంకులు కూడా రేపోమాపో ఇలాంటి చర్యలకు దిగే అవకాశాలు ఉన్నాయన్న వార్తలు చాలా మందిని కలవర పెడుతున్నాయి. ఇదే గనుక జరిగితే ప్రజల నుంచి తీవ్ర వ్యతిరేకత వస్తుందని పలువురు తమ ఆవేదనను వెల్లగక్కుతున్నారు. గత కొన్ని దశాబ్దాలుగా మన బ్యాంకింగ్‌ వ్యవస్థలో ఇంతటి అనిశ్చిత పరిస్థితులను తాము ఎన్నడూ కనపించలేదని మరికొందరు ఆవేదన వ్యక్తం చేస్తున్నారు. పెరిగిపోతున్న నిరర్ధక ఆస్తులు, నల్లధనంపై పోరు పేరుతో రోజుకో కొత్త నిబంధన, వివిధ రకాల పరిమితుల పేరుతో ప్రజలసొమ్ము ప్రజలకు ఇచ్చేందుకు కొన్ని బ్యాంకులు ఖాతాదారులతో కంటతటిపెట్టిస్తున్నాయన్న విమర్శలు వినవస్తున్నాయి. దీంతో దేశీయ బ్యాంకింగ్‌ రంగంపై ప్రజల్లో ఇప్పటి వరకు గూడుకట్టుకున్న విశ్వాసం క్రమంగా సన్నగిల్లుతూ వస్తోంది.
ఏటీఎం లావాదేవీలకు కాస్త ఊరట..
ప్రయివేటు బ్యాంకులు పరిమితికి మించిన నగదు లావాదేవీలపై చార్జీల మోత మోగించనున్నాయన్న వార్తలతో సామాన్యుల్లో బ్యాంకింగ్‌ వ్యవస్థపై కలవరం ఏర్పడింది. అయితే కేవలం బ్యాంకు బ్రాంచీలకు వెళ్లి జరిపే లావాదేవీలపై మాత్రమే ఈ వడ్డన ఉంటుందని బ్యాంకులు స్పష్టతనిచ్చాయి. అంటే ఏటీఎం నుంచి తీసుకొనే నగుదు, క్యాష్‌ డిపాజిట్‌ యంత్రాల ద్వారా జరిపే డిపాజిట్లపై అదనపు రుసుము వసూళ్లు ఉండబోవన్న మాట. గతంలో ఉన్న నిబంధనల మేరకే పరిమితికి మించి లావాదేవీలు జరిపిన వారికి ఏటీఎం యూజర్‌ చార్జీలు వర్తిస్తాయని బ్యాంకులు స్పష్టం చేశాయి. దీంతో సామాన్యులు కొంత ఊరట చెందారు. అయితే రోజువారి బ్యాంకు గుమ్మం తొక్కే చిన్న, మధ్యతరహా పరిశ్రమల వారికి వ్యాపారస్తులకు మాత్రం అదనపు వడింపు తప్పని పరిస్థితి కనిపిస్తోంది.
రూ.15 లక్షలకు మించి నగదుండొద్దా.!
దేశంలో నల్లధన నియంత్రణలో భాగంగా సర్కారు మరో సరికొత్త నిబంధనను అమలులోకి తేనున్నట్టుగా వార్తలు వస్తున్నాయి. నల్లధనంపై ఏర్పాటు చేసిన 'ప్రత్యేక దర్యాప్తు బృందం' (సిట్‌) సూచన మేరకు వ్యక్తిగతంగా ఎవ్వరూ రూ.15 లక్షలకు మించి నగదును కలిగి ఉండొద్దన్న నిబంధనను సర్కారు అమలులోకి తీసుకురావచ్చుననే వార్తలు వినవస్తున్నాయి. గత ఏడాది జులైలో సిట్‌ సర్కారు అందజేసిన నివేదికలో రూ.3 లక్షలకు మించిన నగదు లావాదేవీలను అనుమతించ కూడదని.. వ్యక్తిగతంగా ఎవ్వరి వద్ద రూ.15 లక్షలకు మించి నగదు ఉండకుండా చూడాలన్న ప్రతిపాదనను సర్కారుకు అందజేసింది. తాజాగా బడ్జెట్‌లో ప్రభుత్వ మొదటి ప్రతిపాదనను ప్రకటించింది. ఇక తాజాగా వ్యక్తిగత నగదు పరిమితి ప్రతిపాదనను సర్కారు అమలులోకి తీసుకువచ్చే దిశగా కసరత్తు చేస్తున్నట్టు సమాచారం. కేవలం వ్యక్తిగతంగానే కాకుండా కంపెనీల వద్ద ఉండాల్సిన నగదుపై కూడా పరిమితి విధించాలని సర్కారు భావిస్తున్నట్టు తెలుస్తోంది.
మీ స్నేహితులకు రికమెండ్ చెయ్యండి